Il dotôr nol veve dadis sperancis. Lui nol podeve plui fâ nuie. I ai dât un calmant, juste cussì, par compagnâle… aromai… dome spietâ.
Clamait il predi, al veve dit. E rassegnaitsi. Ce voleso? I agns, la etât…
Pino lu veve compagnât su la puarte, po al jere tornât inte cjamare de viele.
– Alore … jo o voi a…clamâlu…
E al cjalave bande Ines.
Ines no voleve jevâ sù il cjâf, no voleve che a viodessin lis lagrimis che i jemplavin i voi.
Pino: – Aio di clamâlu, lu clamio?
La domande e svoletave inte cjamare, e podeve sei par ducj, fîs, nevôts, ducj. Ma e jere par Ines, dome jê e podeve sei contrarie. Veramentri nancje la none murinte, no veve mai vude chê grande passion pe glesie, e lave dome chês cuatri cinc voltis par an. Ma Ines e jere piês, Jê e lave dome ai funerâi…
Pino cumò al cjalà fis sô sûr: -Voio?
E Ines e murmuie alc, cence jevâ sù il cerneli: – Baste che nol vegni fûr cun chê sô solite storie de cene cul Signôr!
E il predi al rive sot gnot, ise in sé? Puedio confessâle? Fevelie? Se i feveli, mi rispuindie? O come il vueli sant, alore?
Biel che il predi al è che al siere la cerimonie, cun cualchi Avemarie (cualchidun i va ancje daûr preant), Ines e scuen cirîsi un fazolet, inte sachete. E il voli i cole sui voi de viele.
A son vierts. Vierts e vîfs. A cjalin fis. A cjalin fis il predi.
– Mame. Mame, mi sintistu?
Ma la viele no rispuint, dome e cjale fis il predi.
Alore il predi si fâs dongje: – Coragjo, agne Mabile. Coragjo che usgnot o sês a cene cul Signôr!
A son trê, cuatri dîs che no à dit une peraule, la agne Mabile che i mancjin un pâr di setemanis par fâ 89 agns. No fevele plui!
Ma cumò lis sôs peraulis i vegnin fûr claris che ducj lis sintin, bielis netis: – Vegnial ancje lui, siôr Plevan?
– O ai za cenât jo!
di Laurin Zuan Nardin
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn wol_Latn fur_Latn fur_Latn fur_Latn fur_Latn fur_Latn fur_Latn